"PSD și-a învățat lecția după OUG 13. Anume, să nu arunce totul în joc printr-o singură ordonanță, ci să facă totul etapizat, în mai mulți pași, pentru a evita alte mari proteste. Vedem cum se pun în practică aceste metode prin propunerile lui Tudorel Toader în justiție și, mai recent, planurile PSD de a reduce contribuția la fondurile de pensii private obligatorii (Pilonul II). Exact ca în Justiție, îmi este clar că nu se vor opri aici și vor merge până la a-l desființa complet. Totul cu pași mici și prudenți, desigur", a scris Vlad Alexandrescu pe pagina sa de Facebook.

Potrivit reprezentantului USR, cu două luni în urmă, când ministrul Finanțelor Publice anunța abrupt desființarea Pilonului II, Liviu Dragnea a descris această intenție ca fiind "o prostie". Acum premierul Tudose spune și el că totul e o minciună. Că nu se vor lua bani de la fondurile obligatorii de pensii private, dar că randamentului Pilonului I este mai mare și că se caută soluții pentru a-l alimenta cu mai mulți bani, din alte surse.

"Întrebarea este, cum mai putem noi crede ce spun guvernanții PSD, care declară azi ceva, doar pentru a se contrazice a doua zi?

Ce încredere mai pot avea cetățenii acestei țări în niște oameni care se răzgândesc de la o săptămână la alta sau se contrazic de câteva ori în 24 de ore?

Cum aș putea să-l cred pe prim-ministru când spune că ”statul e un administrator mai bun”, când refuză să rezolve problema TAROM-ului, devenit o gaură neagră a banilor publici tocmai din cauza unui stat ineficient și corupt?

Cum aș putea să-l cred pe Liviu Dragnea când spune ieri că ne-am îngrijorat degeaba cu privire la legile Justiției, iar azi declară senin că Tudorel Toader trebuie să meargă mai departe cu asaltul asupra Justiției?

PSD a făcut din guvernarea țării un poligon de încercare pentru amatorism, populism și devalizarea cu impunitate a banului public. Incoerența asumată a declarațiilor este doar perdeaua de fum prin care speră că vor semăna confuzie.

Toate acestea, în doar câteva luni. Nu cred că românii își vor permite nota de plată pe care le-o va lăsa PSD după încă 3 ani și jumătate de guvernare", a mai scris Vlad Alexandrescu.